b'\n_START_ARTICLE_\nGrb Vara\xc5\xbedinske \xc5\xbeupanije\n_START_PARAGRAPH_\nGrb Vara\xc5\xbedinske \xc5\xbeupanije je grb \xc4\x8diji je \xc5\xa1tit podijeljen na \xc4\x8detiri polja, a u sredini tog \xc5\xa1tita nalazi se i jedan manji \xc5\xa1tit. Heraldi\xc4\x8dki gledano, gore desno na crvenom polju je zlatni jednoglavi orao ra\xc5\xa1irenih krila i s krunom na glavi._NEWLINE_Gore lijevo i dolje desno na plavoj podlozi su dvije valovite srebrne grede izme\xc4\x91u kojih se nalaze dvije zlatne \xc5\xa1estokrake zvijezde. Dolje lijevo na crvenoj podlozi je srebrna utvrda s kulom. U sredi\xc5\xa1tu velikog \xc5\xa1tita je mali zlatni \xc5\xa1tit sa zelenim trobrijegom na kojem izrasta sme\xc4\x91i jelen na kota\xc4\x8du, okrenut prema desno._NEWLINE_Ovaj grb je skoro identi\xc4\x8dan obiteljskom grbu Erd\xc3\xb6dyjevih, koji su dobili nasljednu \xc4\x8dast \xc5\xbeupana Vara\xc5\xbedinskih u 17. stolje\xc4\x87u, i \xc4\x8diji je grb podijelila za \xc5\xbeupanijski grb 1763. godine kraljica Marija Terezija.'